《过昆阳城》
宋代·刘弇

古聚少，荒蹊多，枯湟十尺馀陂陀。绛霄南来赤龙子，叱吒此地扬天戈。

虎据乃其始，鹊起宁须时。坐令刘宗半天下，寻邑百万徒尔为。

今来玉垒半荆棘，但见苍烟白日嬉樵儿。愁来商歌涉长道，泽国秋兰紫茎老。

九原蓬颗日益多，世事茫茫一飞鸟。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。